CELEX: 32019R0946
Language: et
Date: 2019-03-12 00:00:00
Title: Komisjoni delegeeritud määrus (EL) 2019/946, 12. märts 2019, millega täiendatakse Euroopa Parlamendi ja nõukogu määrust (EL) nr 515/2014 seoses liidu üldeelarvest vahendite eraldamisega Euroopa reisiinfo ja -lubade süsteemi arendamisega seotud kulude katmiseks

11.6.2019   
               
               
                  ET
               
               
                  Euroopa Liidu Teataja
               
               
                  L 152/41
               
            
         KOMISJONI DELEGEERITUD MÄÄRUS (EL) 2019/946,
         12. märts 2019,
         millega täiendatakse Euroopa Parlamendi ja nõukogu määrust (EL) nr 515/2014 seoses liidu üldeelarvest vahendite eraldamisega Euroopa reisiinfo ja -lubade süsteemi arendamisega seotud kulude katmiseks
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 515/2014, millega luuakse Sisejulgeolekufondi osana välispiiride ja viisade rahastamisvahend ning tunnistatakse kehtetuks otsus nr 574/2007/EÜ, (1) eriti selle artikli 15 teist lõiku,
         ning arvestades järgmist:
         
                     (1)
                  
                  
                     Määrusega (EL) nr 515/2014 on eraldatud 791 000 000 eurot üle välispiiride liikuvate rändevoogude juhtimist toetavate IT-süsteemide arendamiseks, tingimusel et võetakse vastu asjaomased liidu õigusaktid.
                  
               
                     (2)
                  
                  
                     Määruse (EL) nr 515/2014 artikliga 15 on komisjonile antud õigus võtta vastu delegeeritud õigusakt, millega kehtestatakse määruse (EL) nr 515/2014 artikli 5 lõike 5 punktis b osutatud IT-süsteemide arendamiseks ettenähtud summa jaotus, kui selle summa jagunemine ei ole ette nähtud liidu õigusaktidega.
                  
               
                     (3)
                  
                  
                     Euroopa Parlamendi ja nõukogu määrusega (EL) 2018/1240 (2) on loodud Euroopa reisiinfo ja -lubade süsteem (ETIAS). ETIAS on määruses (EL) nr 515/2014 osutatud IT-süsteemide keskne osa.
                  
               
                     (4)
                  
                  
                     Määruses (EL) 2018/1240 ei ole kindlaks määratud määruses (EL) nr 515/2014 ette nähtud 791 000 000 euro suurusest rahastamispaketist ETIASe arendamisega seotud kulude katmiseks kasutusele võetavate vahendite kogusummat ega selle jaotust kululiikide ja vahendite saajate kaupa. Seega tuleb see assigneering ja selle jaotus vahendite saajate vahel kindlaks määrata komisjoni delegeeritud õigusaktiga vastavalt määrusele (EL) nr 515/2014.
                  
               
                     (5)
                  
                  
                     Määruse (EL) nr 515/2014 artikli 6 lõike 3 punktis a on sätestatud 96,5 miljoni euro suurune kogusumma, mille liikmesriigid saavad ETIASe arendamisega seotud kulude katmiseks.
                  
               
                     (6)
                  
                  
                     Määruse (EL) nr 515/2014 artikli 5 lõike 5 punktis b sätestatud summast tuleks kättesaadavaks teha kokku 209 904 000 eurot, et katta määruse (EL) 2018/1240 artikli 85 lõikes 1 osutatud ETIASe arendamisega seotud kulud.
                  
               
                     (7)
                  
                  
                     Kõnealusest kogueraldisest tuleks eraldada 100 873 000 eurot Euroopa Parlamendi ja nõukogu määrusega (EL) 2018/1726 (3) loodud Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Agentuurile (edaspidi „eu-LISA“). Selline rahastamine peaks katma määruse (EL) 2018/1240 artikli 85 lõikes 1 osutatud kulud, mis tekivad eu-LISA-l ETIASe infosüsteemi arendamisel, eelkõige seoses kesksüsteemi loomisega, ühtse riikliku liidesega kõigis liikmesriikides, turvalise sidetaristuga kesksüsteemi ja ühtsete riiklike liideste vahel, avaliku veebisaidiga ja mobiilseadmetele mõeldud mobiilirakendusega, e-posti teenusega, turvalise konto teenusega, vedajate võrguväravaga, veebiteenusega ja tarkvaraga, mida ETIASe kesküksus ja ETIASe riiklikud üksused kasutavad taotluste menetlemiseks.
                  
               
                     (8)
                  
                  
                     Kõnealusest kogueraldisest tuleks eraldada 12 531 000 eurot Euroopa Parlamendi ja nõukogu määrusega (EL) 2016/1624 (4) loodud Euroopa Piiri- ja Rannikuvalve Ametile (Frontex). Selline rahastamine peaks katma määruse (EL) 2018/1240 artikli 85 lõikes 1 osutatud kulud, mis tekivad Frontexil ETIASe kesküksuse loomisel; näiteks valmistatakse selle raames ette kontoriruumid, hangitakse ja paigaldatakse personali kasutatavad IT-seadmed ning värvatakse ja koolitatakse kesküksuse töötajaid.
                  
               
                     (9)
                  
                  
                     Kõnealusest kogueraldisest tuleks eraldada kokku 96 500 000 eurot ETIASt rakendatavatele liikmesriikidele. Selline rahastamine peaks katma määruse (EL) 2018/1240 artikli 85 lõikes 1 osutatud kulud, mis tekivad liikmesriikidel seoses riigi olemasoleva piiritaristu lõimimise ja ühtse riikliku liidesega ühendamise, ühtse riikliku liidese haldamise ja ETIASe riiklike üksuste loomisega, sealhulgas hangitakse ja paigaldatakse personali kasutatavad IT-seadmed ning värvatakse ja koolitatakse töötajaid. Kuna kulud, mis eri liikmesriikidel tekivad nende meetmete rakendamisel, on mahult üsna sarnased ega sõltu riigi suurusest, välispiiri pikkusest, piiriületuspunktide arvust, piiriületajate arvust vms, siis tuleks kõnealune summa osalevate liikmesriikide vahel jagada võrdselt.
                  
               
                     (10)
                  
                  
                     Kuna määrus (EL) 2018/1240 põhineb Schengeni acquis'l, on Taani otsustanud Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artikli 4 kohaselt rakendada määrust (EL) 2018/1240 oma riigi õiguses (5). Seega on käesolev määrus rahvusvahelise õiguse kohaselt Taani suhtes siduv.
                  
               
                     (11)
                  
                  
                     Käesolev määrus kujutab endast nende Schengeni acquis' sätete edasiarendamist, milles Ühendkuningriik ei osale vastavalt nõukogu otsusele 2000/365/EÜ; (6) seetõttu ei osale Ühendkuningriik käesoleva määruse vastuvõtmisel ja see ei ole tema suhtes siduv ega kohaldatav.
                  
               
                     (12)
                  
                  
                     Käesolev määrus kujutab endast nende Schengeni acquis' sätete edasiarendamist, milles Iirimaa ei osale vastavalt nõukogu otsusele 2002/192/EÜ; (7) seetõttu ei osale Iirimaa käesoleva määruse vastuvõtmisel ja see ei ole tema suhtes siduv ega kohaldatav.
                  
               
                     (13)
                  
                  
                     Islandi ja Norra puhul kujutab käesolev määrus endast nende Schengeni acquis' sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu (viimase kahe riigi osalemiseks Schengeni acquis' sätete rakendamises, kohaldamises ja edasiarendamises) (8) tähenduses, mis kuuluvad nõukogu otsuse 1999/437/EÜ (9) artikli 1 punktis A osutatud valdkondadesse.
                  
               
                     (14)
                  
                  
                     Šveitsi puhul kujutab käesolev määrus endast nende Schengeni acquis' sätete edasiarendamist Euroopa Liidu, Euroopa Ühenduse ning Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis' sätete rakendamise, kohaldamise ja edasiarendamisega) (10) tähenduses, mis kuuluvad otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2008/146/EÜ (11) artikliga 3.
                  
               
                     (15)
                  
                  
                     Liechtensteini puhul kujutab käesolev määrus endast nende Schengeni acquis' sätete edasiarendamist Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis' rakendamise, kohaldamise ja edasiarendamisega) (12) tähenduses, mis kuuluvad otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2011/350/EL (13) artikliga 3.
                  
               
                     (16)
                  
                  
                     Käesolev määrus on Schengeni acquis'l põhinev või sellega muul viisil seotud akt 2003. aasta ühinemisakti artikli 3 lõike 1, 2005. aasta ühinemisakti artikli 4 lõike 1 ja 2011. aasta ühinemisakti artikli 4 lõike 1 tähenduses.
                  
               
                     (17)
                  
                  
                     Võttes arvesse vajadust alustada viivitamata määruse (EL) 2018/1240 praktilise rakendamisega, et ETIAS oleks vastavalt kavandatule kolm aastat pärast kõnealuse määruse jõustumist täielikult töövalmis, ja et käesolevas määruses sätestatud meetmeid oleks võimalik viivitamata kohaldada, peaks määrus jõustuma järgmisel päeval pärast selle avaldamist Euroopa Liidu Teatajas.
                  
               
                     (18)
                  
                  
                     Käesoleva määrusega ette nähtud meetmed on kooskõlas selles küsimuses konsulteeritud kõikide liikmesriikide ekspertide avaldatud arvamusega.
                  
               
                     (19)
                  
                  
                     Määrust (EL) nr 515/2014 tuleb seetõttu vastavalt täiendada,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Määruse (EL) 2018/1240 artikli 85 lõikes 1 osutatud kulude katmiseks eraldatakse liidu üldeelarvest kokku 209 904 000 eurot.
            
            
               2.   Lõikes 1 osutatud summa võetakse määruse (EL) nr 515/2014 artikli 5 lõike 5 punktis b osutatud IT-süsteemide arendamiseks ette nähtud 791 000 000 eurost.
            
         
         
            Artikkel 2
            
               1.   Artikli 1 lõikes 1 osutatud summat kasutatakse järgmiselt:
               
                           a)
                        
                        
                           100 873 000 eurot eraldatakse eu-LISA-le ETIASe infosüsteemi arendamisega seotud kulude katteks vastavalt määruse (EL) 2018/1240 artikli 85 lõikele 1;
                        
                     
                           b)
                        
                        
                           12 531 000 eurot eraldatakse Euroopa Piiri- ja Rannikuvalve Ametile ETIASe kesküksuse loomisega seotud kulude katteks vastavalt määruse (EL) 2018/1240 artikli 85 lõikele 1;
                        
                     
                           c)
                        
                        
                           96 500 000 eurot eraldatakse liikmesriikidele riigi olemasoleva piiritaristu lõimimise ja ühtse riikliku liidesega ühendamise, ühtse riikliku liidese haldamise ja ETIASe riiklike üksuste loomisega seotud kulude katteks vastavalt määruse (EL) 2018/1240 artikli 85 lõikele 1.
                        
                     
            
               2.   Lõike 1 punktis c osutatud summa jagatakse liikmesriikide vahel võrdselt.
            
         
         
            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            Brüssel, 12. märts 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 150, 20.5.2014, lk 143.
         
            (2)  Euroopa Parlamendi ja nõukogu 12. septembri 2018. aasta määrus (EL) 2018/1240, millega luuakse Euroopa reisiinfo ja -lubade süsteem (ETIAS) ning muudetakse määrusi (EL) nr 1077/2011, (EL) nr 515/2014, (EL) 2016/399, (EL) 2016/1624 ja (EL) 2017/2226 (ELT L 236, 19.9.2018, lk 1).
         
            (3)  Euroopa Parlamendi ja nõukogu 14. novembri 2018. aasta määrus (EL) 2018/1726, mis käsitleb Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Ametit (eu-LISA) ning millega muudetakse määrust (EÜ) nr 1987/2006 ja nõukogu otsust 2007/533/JSK ja tunnistatakse kehtetuks määrus (EL) nr 1077/2011 (ELT L 295, 21.11.2018, lk 99).
         
            (4)  Euroopa Parlamendi ja nõukogu 14. septembri 2016. aasta määrus (EL) 2016/1624, mis käsitleb Euroopa piiri- ja rannikuvalvet ning millega muudetakse Euroopa Parlamendi ja nõukogu määrust (EL) 2016/399 ning tunnistatakse kehtetuks Euroopa Parlamendi ja nõukogu määrus (EÜ) nr 863/2007, nõukogu määrus (EÜ) nr 2007/2004 ning nõukogu otsus 2005/267/EÜ (ELT L 251, 16.9.2016, lk 1).
         
            (5)  21. detsembril 2018 teatas Taani kooskõlas protokolli nr 22 artikliga 4, et ta on otsustanud määruse (EL) 2018/1240 oma siseriiklikusse õigusesse üle võtta.
         
            (6)  Nõukogu 29. mai 2000. aasta otsus 2000/365/EÜ Suurbritannia ja Põhja-Iiri Ühendkuningriigi taotluse kohta osaleda teatavates Schengeni acquis' sätetes (EÜT L 131, 1.6.2000, lk 43).
         
            (7)  Nõukogu 28. veebruari 2002. aasta otsus 2002/192/EÜ Iirimaa taotluse kohta osaleda teatavates Schengeni acquis' sätetes (EÜT L 64, 7.3.2002, lk 20).
         
            (8)  EÜT L 176, 10.7.1999, lk 36.
         
            (9)  Nõukogu 17. mai 1999. aasta otsus 1999/437/EÜ Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu teatavate rakenduseeskirjade kohta nende kahe riigi ühinemiseks Schengeni acquis' sätete rakendamise, kohaldamise ja edasiarendamisega (EÜT L 176, 10.7.1999, lk 31).
         
            (10)  ELT L 53, 27.2.2008, lk 52.
         
            (11)  Nõukogu 28. jaanuari 2008. aasta otsus 2008/146/EÜ sõlmida Euroopa Ühenduse nimel Euroopa Liidu, Euroopa Ühenduse ja Šveitsi Konföderatsiooni vaheline leping Šveitsi Konföderatsiooni ühinemise kohta Schengeni acquis' rakendamise, kohaldamise ja edasiarendamisega (ELT L 53, 27.2.2008, lk 1).
         
            (12)  ELT L 160, 18.6.2011, lk 21.
         
            (13)  Nõukogu 7. märtsi 2011. aasta otsus 2011/350/EL Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis' rakendamise, kohaldamise ja edasiarendamisega) Euroopa Liidu nimel sõlmimise kohta, seoses sisepiiridel piirikontrolli kaotamise ja isikute liikumisega (ELT L 160, 18.6.2011, lk 19).